דיאנה אגרון

דיאנה אליס אגרון (באנגלית: Dianna Elise Agron; נולדה ב-30 באפריל 1986) היא שחקנית, רקדנית וזמרת אמריקאית-יהודייה. ידועה בעיקר בזכות תפקידה בתור קווין פאבריי בסדרה המוזיקלית "Glee" ברשת FOX, ובתפקידה בתור שרה הארט בסרט המדע בדיוני "אני מספר ארבע". אגרון נולדה בסוואנה, ג'ורג'יה שבארצות הברית. אביה, רונלד ס. אגרון, הוא מנהל בענף המלונאות וממשפחה יהודית ממוצא אשכנזי. אימה, מארי (לבית בארנס), התגיירה עם נישואיה לאביה של דיאנה. סביה מצד אביה היגרו ממזרח אירופה, ושם משפחתם המקורי ברוסית היה "אגרונסקי". אגרון גדלה גם בסן פרנסיסקו ובסן אנטוניו. לה אח צעיר בשם ג'ייסון. היא למדה בבית ספר עברי בסופי שבוע, הלכה לבית ספר יסודי יהודי עד כיתה ג', ואף חגגה בת מצווה בבית כנסת רפורמי. כשהייתה בת 15, אביה חלה בטרשת נפוצה, מה שהוביל לכך שהוריה נפרדו. אגרון הופיעה בתפקידי אורח בסדרות הטלוויזיה "Shark"‏, "קרוב לבית", "דרייק וג'וש", "CSI: ניו יורק" ו"מספ7ים", ובמספר פרקים בסדרה "ורוניקה מארס". היא הופיעה בעונה השנייה של סדרת גיבורי-העל "גיבורים" בתור דבי מרשל, המעודדת הראשית בקבוצת המעודדות של תיכון ורד. החל ממאי 2009 כיכבה בשלוש העונות הראשונות של הסדרה של רשת פוקס "Glee" בתפקיד קווין פבריי, המעודדת המרושעת. החל מהעונה הרביעית הופיעה בסדרה כשחקנית אורחת, עד סיומה בשנת 2015. אגרון הופיעה עם שחקני הסדרה בשני מסעי הופעות בצפון אמריקה והממלכה המאוחדת ב-2010 וב-2011. למסע ההופעות השני יצא גם סרט, "Glee live - 3D movie concert", בו אגרון משחקת את עצמה\קווין פבריי. אגרון השתתפה בסרטים רבים. ביניהם "TKO", "ארוחת ערב עם רפאל", "הרומנטיקנים", "הציידים" ו"Skid Marks". בנוסף, השתתפה בסרט הקצר "A Fuchsia Elephant", אותו גם ביימה וכתבה. ב-2010 היא שיחקה את נטלי בסרט "בורלסק". ב-2011 השתתפה בסרט המתח המדע-בדיוני "אני מספר ארבע". ב-2013 השתתפה אגרון בסרט "החבר'ה הרעים", לצד רוברט דנירו, מישל פיפר וטומי לי ג'ונס. אגרון דגמנה לצד שחקנים מ"אחת שיודעת" ו-"Glee" בקמפיין קיץ 2010 של "אושיין פסיפיק", וכן הופיעה בשערי מגזינים מפורסמים רבים, בהם Vogue, Elle, Flaunt, Glamour, Nylon GQ, קוסמופוליטן והרולינג סטון. אגרון נכנסה לרשימת "הנשים היפות ביותר" של מגזין "פיפל", ונבחרה למקום ה-8 ברשימת האנשים היפים ביותר של אלן דג'נרס. אגרון הייתה מועמדת לפרס גילדת שחקני המסך מספר פעמים, וזכתה בו בשנת 2010. ב-2010 ביימה את הווידאו קליפ לשיר "Body" של להקתה של חברתה הטובה תאו, "Thao with the Get Down Stay Down". ב-2013 השתתפה בווידאו קליפ "Just Another Girl" של להקת הקילרס, וב-2014 השתתפה בווידאו קליפ "I'm Not The Only One" של סם סמית'. בנוסף, הקימה אגרון אתר אינטרנט בשם "You, Me & Charlie" בו היא חושפת אמנים חדשים. אגרון הייתה בזוגיות עם השחקן האמריקאי-יהודי דייב פרנקו בשנים 2008–2009. הייתה בזוגיות עם השחקן האנגלי אלכס פטיפר בשנים 2010–2011, השנים הכירו בצילומים של הסרט "אני מספר ארבע"', לאחר פרידתם יצאה אגרון עם השחקן האמריקאי סבסטיאן סטאן, בשנים 2011–2012. ביולי 2015 החלה לצאת עם מוזיקאי האנגלי וינסטון מרשל, חבר הלהקה "ממפורד אנד סאנז", וב-15 באוקטובר 2016 השניים נישאו במרוקו. ב-2019 עברו לגור בנפרד, ונפרדו רשמית באוגוסט 2020. אגרון היא צמחונית ותומכת בארגון "אנשים למען יחס מוסרי לבעלי חיים". אגרון גם תומכת בזכויות להט"ב, וכן בארגון "פרויקט טרוור" למניעת התאבדויות בקרב נוער להט"ב. מדיה וקבצים בנושא דיאנה אגרון בוויקישיתוף דיאנה אגרון, ברשת החברתית פייסבוק דיאנה אגרון, ברשת החברתית אקס (טוויטר) דיאנה אגרון, ברשת החברתית אינסטגרם דיאנה אגרון, במסד הנתונים הקולנועיים IMDb (באנגלית) דיאנה אגרון, באתר "אידיבי", מאגר הידע העברי לקולנוע ישראלי ועולמי דיאנה אגרון, באתר AllMovie (באנגלית) דיאנה אגרון, באתר Rotten Tomatoes (באנגלית) דיאנה אגרון, באתר Box Office Mojo (באנגלית) דיאנה אגרון, באתר Metacritic (באנגלית) דיאנה אגרון, במסד הנתונים הקולנועיים KinoPoisk (ברוסית) דיאנה אגרון, באתר אפל מיוזיק (באנגלית) דיאנה אגרון, באתר Last.fm (באנגלית) דיאנה אגרון, באתר AllMusic (באנגלית) דיאנה אגרון, באתר MusicBrainz (באנגלית) דיאנה אגרון, באתר Discogs (באנגלית) דיאנה אגרון, באתר Songkick (באנגלית) דיאנה אגרון, באתר Genius דודי כספי‏, דיאנה אגרון: "לא רוצה להיות אסירה בגלל הפפראצי", באתר וואלה, 18 בספטמבר 2013 You, Me & Charlie, הבלוג של אגרון